ΓΡΑΠΤΗ ΕΡΩΤΗΣΗ P-3126/98

υποβολή: John Cushnahan (PPE) προς την Επιτροπή

(8 Οκτωβρίου 1998)

Θέμα: Ηλεκτρονικό εμπόριο

Γνωρίζει άραγε η Επιτροπή την πρόσφατη έκθεση της Anderson Consulting στην οποία αναφέρεται ότι η Ευρώπη πρέπει να δραστηριοποιηθεί τώρα, ειδάλλως κινδυνεύει να μην επωφεληθεί των πλεονεκτημάτων του ηλεκτρονικού εμπορίου για τις επιχειρήσεις και για τους πολίτες της;

Το ηλεκτρονικό εμπόριο μπορεί να συμβάλει στην υπέρβαση του μειονεκτήματος της απόστασης των απόκεντρων περιοχών φέρνοντας εργασία και πρόσβαση στην πληροφόρηση εκεί όπου υπάρχουν άνθρωποι, αντί να πρέπει οι άνθρωποι να μεταναστεύουν εκεί όπου δημιουργούνται θέσεις εργασίας ενώ θα μπορούσε να αποβεί σημαντικός παράγοντας στη μη διάσπαση των τοπικών κοινοτήτων. Η ΕΕ έχει τη μοναδική ευκαιρία να το επιτύχει ενθαρρύνοντας πρωτοβουλίες στους τομείς του ηλεκτρονικού εμπορίου στις ευρωπαϊκές περιφέρειες χρησιμοποιώντας, ενδεχομένως, ως πρότυπο την πρωτοβουλία Information Age Town του Ennis, Co στο Clare.

Προτίθεται άραγε η Επιτροπή να αναλάβει τέτοιες πρωτοβουλίες;

Απάντηση του κ. Bangemann εξ ονόματος της Επιτροπής

(12 Νοεμβρίου 1998)

Το 1997, η ανακοίνωση της Επιτροπής για "μια ευρωπαϊκή πρωτοβουλία στο ηλεκτρονικό εμπόριο"(1) υπογράμμισε την ευνοϊκή επίδραση που θα μπορούσε να ασκήσει το ηλεκτρονικό εμπόριο στην ευρωπαϊκή οικονομία, συμπεριλαμβανομένων των απομακρυσμένων περιοχών, και καθόρισε τις πολιτικές προτεραιότητας για την κοινοτική δράση. Σε αυτές περιλαμβάνονταν η πρόσβαση σε υποδομές, τεχνολογίες και υπηρεσίες, διαλειτουργικές και σε προσιτή τιμή, με τη δημιουργία ευνοϊκού κανονιστικού πλαισίου και την προαγωγή ευνοϊκού επιχειρησιακού κλίματος μέσω προγραμμάτων για μικρομεσαίες επιχειρήσεις, μέτρων στήριξης και δραστηριοτήτων έρευνας και ανάπτυξης, με την αύξηση της συνειδητοποίησης και την ενθάρρυνση των βέλτιστων πρακτικών.

Από τότε η Επιτροπή έχει εκπονήσει νομοθετικές προτάσεις με στόχο την κατάργηση των φραγμών στο διασυνοριακό ηλεκτρονικό εμπόριο εντός της εσωτερικής αγοράς και τη δημιουργία ενός περιβάλλοντος ικανού να προάγει την εμπιστοσύνη και την αξιοπιστία στον τομέα των πνευματικών δικαιωμάτων και συναφών δικαιωμάτων και των ηλεκτρονικών υπογραφών. Η περαιτέρω νομοθεσία αναμένεται να καλύψει ζητήματα όπως η ευθύνη των μεσαζόντων και ο τόπος εγκατάστασης.

Το Ευρωπαϊκό Συμβούλιο του Λουξεμβούργου του Νοεμβρίου 1997 σχετικά με την απασχόληση ζήτησε από την Επιτροπή να αξιολογήσει τις επιπτώσεις της κοινωνίας των πληροφοριών στην απασχόληση και την κατάρτιση. Η Επιτροπή προετοιμάζει έκθεση για το Ευρωπαϊκό Συμβούλιο της Βιέννης του Δεκεμβρίου 1998 στην οποία θα δεικνύεται ότι ο παραγωγικός τομέας της κοινωνίας των πληροφοριών έχει καταστεί ένας από τους μεγαλύτερους και γρηγορότερα αυξανόμενους τομείς της κοινοτικής οικονομίας αλλά θα εφιστάται επίσης η προσοχή στο γεγονός ότι η Ευρώπη δεν εκμεταλλεύεται πλήρως τις δυνατότητες απασχόλησης που προσφέρει η κοινωνία των πληροφοριών. Οι καινοτόμες απόπειρες εμποδίζονται από την έλλειψη κεφαλαίων και από διοικητικά κωλύματα. Οι επιχειρήσεις δεν καταφέρνουν να εκμεταλλευτούν πλήρως τις δυνατότητες της νέας τεχνολογίας για ανάπτυξη νέων προϊόντων και υπηρεσιών και να αφήσουν ελεύθερη τη δημιουργικότητα και το καινοτόμο πνεύμα του προσωπικού τους. Οι κενές θέσεις εργασίας δεν πληρούνται και νέες θέσεις χάνονται λόγω της έλλειψης ειδικευμένου προσωπικού και του χαμηλού επιπέδου στοιχειωδών γνώσεων σε θέματα τεχνολογιών πληροφοριών και επικοινωνιών. Η έκθεση επομένως θα απαιτήσει επείγοντα και συντονισμένα μέτρα.

Η Επιτροπή υποστηρίζει την Περιφερειακή Πρωτοβουλία για την Κοινωνία των πληροφοριών (RISI) που έχει δύο σκέλη, την ανάπτυξη περιφερειακών στρατηγικών και προγραμμάτων δράσης για την κοινωνία των πληροφοριών (υποστηρίζονται 22 περιοχές) και την ανάπτυξη διαπεριφερειακών εφαρμογών της κοινωνίας των πληροφοριών (υποστηρίζονται 9 διαπεριφερειακές εφαρμογές). Έχει δοθεί προσοχή στο ηλεκτρονικό εμπόριο ως εργαλείο για τις τοπικές επιχειρήσεις προκειμένου να αυξήσουν την απόδοσή τους και να βελτιώσουν την ποιότητα ζωής σε τοπικό επίπεδο. Η RISI στηρίζει διάφορα έργα και ανταλλαγές εμπειρίας μεταξύ αυτών προκειμένου να αναπτυχθούν καλές πρακτικές. Οι περιοχές που στηρίζονται έχουν ιδρύσει σύνδεσμο επονομαζόμενο ERIS@. Η ηλεκτρονική διεύθυνση του συνδέσμου είναι: HYPERLINK"http://www. eris.epri.org/".

Όσον αφορά τις περιφερειακές πρωτοβουλίες, το νέο κοινοτικό πλαίσιο στήριξης (ΚΠΣ) για τη χρονική περίοδο 2000-2004 περιλαμβάνει ένα συγκεκριμένο υποπρόγραμμα για την κοινωνία των πληροφοριών. Εάν διατηρηθούν τα επίπεδα χρηματοδότησης του παρελθόντος, είναι πιθανό να αντιπροσωπεύει τουλάχιστον 2 % του συνολικού προϋπολογισμού του ΚΠΣ.

Στον τομέα της έρευνας και ανάπτυξης, η 2η κεντρική δράση του ειδικού προγράμματος του 5ου προγράμματος-πλαισίου για τις τεχνολογίες της κοινωνίας των πληροφοριών δίνει ιδιαίτερη σημασία στο ηλεκτρονικό εμπόριο και περιλαμβάνει δραστηριότητες που εκτείνονται από ερευνητικές δραστηριότητες και μελέτες αγοράς έως επιδείξεις και πιλοτικά έργα.

Στον τομέα της τυποποίησης, έχει δρομολογηθεί μια νέα πρωτοβουλία, η ECOM-IS για να αξιολογηθούν οι ιδιομορφίες των διάφορων βιομηχανικών τομέων και για να διευκολυνθεί η εισαγωγή του ηλεκτρονικού εμπορίου στη βιομηχανία.

Το πρόγραμμα εργασίας της Επιτροπής για το 1999 προβλέπει ειδική δράση στον τομέα του ηλεκτρονικού εμπορίου και των ΜΜΕ.

(1) COM(97)157 τελικό.